BBL ยังไม่มีแผนตั้งสำรองเพิ่มหลังเสี่ยงถูก กสทช.ยึดแบงก์การันตี”ไทยทีวี”
BBL ยังไม่มีแผนตั้งสำรองเพิ่มหลังเสี่ยงถูก กสทช.ยึดแบงก์การันตี"ไทยทีวี"
16 มิ.ย. 2558

นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ จำกัด (มหาชน) หรือ BBL เปิดเผยว่า ธนาคารยังไม่มีแผนการตั้งสำรองเพิ่มขึ้น หลังจากเกิดกรณีที่ผู้ประกอบการช่องไทยทีวีและช่องโลก้า ซึ่งเป็นลูกค้าสินเชื่อของธนาคารมีข้อพิพาทระหว่างสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพราะต้องการคืนใบอนุญาตประกอบการทีวีดิจิตอลทั้ง 2 ช่อง ซึ่งอาจทำให้ กสทช.ยึดแบงก์การันตีมูลค่า 1.6 พันล้านบาท
อย่างไรก็ตาม ธนาคารไม่ได้กังวลเกี่ยวกับประเด็นข้างต้น เพราะช่วงที่ผ่านมาทั้ง 2 ช่องมีการชำระหนี้ให้กับธนาคารเป็นปกติและไม่เคยมีประวัติการผิดนัดชำระหนี้ ซึ่งธนาคารได้มีการพูดคุยและเข้าไปช่วยเหลือลูกค้าอยู่ตลอดเวลา ดังนั้นคงต้องรอกระบวนการทุกอย่างถึงที่สุดก่อน
ทั้งนี้ การอนุมัติสินเชื่อให้กับธุรกิจทีวีดิจิตอลนั้น ธนาคารได้มีการพิจารณาความเสี่ยงของธุรกิจอย่างรอบครอบแล้ว และได้พิจารณาแนวทางในการป้องกันหากมีปัญหาเกิดขึ้น มีการวางหลักประกันที่ครอบคลุมสินเชื่อ พร้อมกับการตั้งสำรองที่ครอบคลุมการปล่อยสินเชื่อให้กับธุรกิจทีวีดิจิตอลแล้ว ซึ่งธนาคารมองว่าธุรกิจทีวีดิจิตอลเป็นการลงทุนในระยะยาวของการประกอบธุรกิจในการแข่งขัน เพื่อช่วงชิงส่วนแบ่งตลาดและสร้างการทำกำไร ซึ่งในช่วงแรกจะเป็นการเริ่มต้นที่ค่อนข้างยากลำบาก